11.8.2023.
HR
Službeni list Europske unije
C 283/55 četvrtak, 16. veljače 2023.
12. u tom kontekstu podsjeća da bi se preispitivanjem višegodišnjeg financijskog okvira sredinom programskog razdoblja mogao ojačati proračun ZPP-a te bi se u obzir mogao uzeti ozbiljan učinak inflacije na ulazne troškove i prihode poljoprivrednih gospodarstava; potiče EU da traži alternativne izvore financiranja izvan ZPP-a, da razvije relevantne mjere kako bi se osigurala cjenovna pristupačnost i dostupnost gnojiva u EU-u te da ublaži gospodarski učinak manjka gnojiva;
13.
podsjeća države članice da u okviru svojih strateških planova u sklopu ZPP-a mogu osmisliti posebne programe za ekologiju u cilju promicanja organske gnojidbe ili većeg razvoja optimalnih pH razina tla, što bi zahtijevalo manju upotrebu gnojiva i rezultiralo maksimalnom upotrebom ograničenih zaliha, ili sektorske intervencije u poglavlju „drugi sektori”, što može uključivati, među ostalim, mjere za poticanje razvoja alternativa mineralnoj gnojidbi, podupiranje zajedničkih i suradničkih pristupa scenarijima nestašice te primjenu inovacija i tehnologije za smanjenje upotrebe gnojiva;
14. prepoznaje i na različite načine podupire ulogu poljoprivredno-prehrambenih zadruga zbog njihovih logističkih, organizacijskih i gospodarskih kapaciteta za promicanje lokalnih projekata proizvodnje gnojiva, uključujući i gnojiva koja se dobiju od stoke i alternative gnojivima koja se temelje na fosilnom gorivu;
15. poziva Komisiju da podrži države članice u pronalaženju rješenja za učinkovitu uporabu strateških planova u okviru ZPP-kako bi pomogle u rješavanju problema povezanog s gnojivima; potiče države članice da prema potrebi revidiraju svoje nacionalne strateške planove u okviru ZPP-a kako bi se uklonili nedostaci te optimizirala i smanjila upotreba gnojiva i gubitak hranjivih tvari, potaknula zamjena i nadopuna mineralnog gnojiva hranjivim tvarima iz organskih izvora i ubrzale odgovarajuće mjere gnojidbe radi osiguranja plodnosti tla i optimalnih prinosa, te istodobno spriječilo istjecanje ugljika u regijama s nižim proizvodnim standardima; naglašava da bi se te revizije trebale provoditi pravodobno, pod uvjetom da se ne smanji količina i kvaliteta proizvodnje te da se ne bi trebale smatrati izmjenom njihovih nacionalnih strateških planova u okviru ZPP-a, koja je dopuštena samo jednom godišnje; ističe jasne koristi koje plodored usjeva s mahunarkama u tom kontekstu može ponuditi kao mjera gnojidbe, s obzirom na njegovu sposobnost fiksiranja nitrata, čime se smanjuje potreba za gnojidbenim sirovinama; poziva Komisiju da osigura da sve države članice svojim poljoprivrednicima pruže mogućnost korištenja postrnih usjeva u kontekstu dobrih poljoprivrednih i okolišnih uvjeta u okviru ZPP-a;
16. potiče države članice da u potpunosti iskoriste potencijal nedavno donesene Uredbe (EU) 2019/1009, u kojoj su revidirana pravila o stavljanju gnojidbenih proizvoda EU-a na raspolaganje na tržištu i kojom se omogućuje otvaranje jedinstvenog tržišta EU-a za organska gnojiva i gnojiva na bazi biootpada tako što im se omogućuje pristup oznaci CE;
17. poziva Komisiju da ažurira definiciju stajskoga gnoja u zakonodavstvu Unije uvođenjem jasne razlike između prerađenog i neprerađenog stajskog gnoja kako bi ih pravilno regulirala s obzirom na njihove različite sastave i rizike u pogledu onečišćenja;
18. poziva Komisiju da prikupi znanstvene dokaze o učincima fermentiranog stajskog gnoja i drugih prerađenih organskih hranjivih tvari u pogledu klimatskih koristi i rizika od onečišćenja vode; poziva Komisiju da iskoristi prednosti uporabe fermentiranog stajskog gnoja i drugih prerađenih organskih hranjivih tvari za okoliš, ako su one znanstveno dokazane, i to promicanjem njihove upotrebe i po mogućnosti prilagodbom zakonodavstva;
19. žali zbog činjenice da ta komunikacija ne služi olakšavanju upotrebe organskih alternativa kemijskim gnojivima, kao što su RENURE, digestat iz biološkog otpada dobiven anaerobnom razgradnjom stajskog gnoja i bilo koji drugi učinkovit i provjeren instrument koji se može upotrebljavati i u poljoprivredi i u sektoru stočarstva, te poziva da se u tu svrhu izmijeni Prilog III.
Direktivi o nitratima, pri čemu je potrebno poštovati načela učinkovitosti i sigurnosti; u međuvremenu, s obzirom na trenutačnu krizu, poziva na privremeno odstupanje jer proizvodi RENURE i digestat mogu zamijeniti kemijska gnojiva, a da pritom ne dođe do dodatnih emisija, gubitaka dušika ili proizvodnje stajskoga gnoja; poziva Komisiju da bez daljnje odgode, a najkasnije u svojem predstojećem akcijskom planu za integrirano upravljanje hranjivim tvarima (INMAP), predloži zakonodavne mjere za zakonitu i sigurnu provedbu kriterija koje je razvio Zajednički istraživački centar kako bi se omogućila sigurna upotreba proizvoda RENURE iznad pragova za zone osjetljive na nitrate, koji su utvrđeni Direktivom o nitratima;